CELEX: 52016PC0113
Language: ro
Date: 2016-03-04
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE, EURATOM) nr. 883/2013, în ceea ce privește secretariatul Comitetului de supraveghere a Oficiului European de Luptă Antifraudă (OLAF)

COMISIA EUROPEANĂ
            Bruxelles, 4.3.2016
            COM(2016) 113 final
            2016/0064(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            de modificare a Regulamentului (UE, EURATOM) nr. 883/2013, în ceea ce privește secretariatul Comitetului de supraveghere a Oficiului European de Luptă Antifraudă (OLAF)
            
               
         
         
            
               EXPUNERE DE MOTIVE
            
            
            
               1.CONTEXTUL PROPUNERII
            
            
               Motivele și obiectivele propunerii
            
            
               
                  Comitetul de supraveghere al Oficiului European de Luptă Antifraudă a fost instituit prin Regulamentul nr. 1073/99 din 25 mai 1999 privind investigațiile efectuate de Oficiul European de Luptă Antifraudă (OLAF)
                     1
                  . Articolul 15 alineatul (1) din noul Regulament OLAF (Regulamentul 883/2013 din 11 septembrie 2013
                     2
                  ) prevede că acest comitet are sarcina să „ [monitorizeze] cu regularitate îndeplinirea de către oficiu a funcției sale investigative, pentru a consolida independența oficiului în exercitarea corespunzătoare a competențelor care îi sunt conferite prin prezentul regulament” și, în special, să „[monitorizeze] evoluțiile privind modul de aplicare a garanțiilor procedurale și durata investigațiilor, în lumina informațiilor transmise de către directorul general ...”. 
               
               
                  Comitetul de supraveghere este sprijinit, în activitatea sa, de un secretariat. În prezent, acest secretariat este asigurat de către OLAF, în conformitate cu articolul 15 alineatul (8) din Regulamentul OLAF, care prevede că secretariatul Comitetului de supraveghere „este asigurat de oficiu, în strânsă consultare cu Comitetul de supraveghere”. În conformitate cu articolul 18 din regulament, creditele bugetare pentru Comitetul de supraveghere și secretariatul acestuia sunt înscrise în linia bugetară a oficiului, iar schema de personal a Oficiului include schema de personal a Comitetului de supraveghere și a secretariatului acestuia. 
               
               
                  Cu toate acestea, în ultimii ani, au fost exprimate unele îngrijorări cu privire la existența unor posibile conflicte de interese și s-a solicitat consolidarea independenței juridice în ceea ce privește gestionarea bugetului Comitetului și a secretariatului. Prin urmare, în rapoartele sale anuale de activitate pentru 2013 și 2014
                     3
                  , Comitetul de supraveghere a subliniat importanța de a funcționa în mod independent și eficace, fapt care necesită un secretariat independent, care să dispună de personalul adecvat. Acesta a subliniat că exercitarea, de către directorul general al OLAF, a funcției de autoritate împuternicită să facă numiri, inclusiv să ia decizii privind promovările și transferurile, ar putea duce la conflicte de interese. Comitetul de supraveghere a solicitat ca bugetul său și al secretariatului să fie indicat într-o linie bugetară separată din bugetul OLAF. 
               
               
                  Parlamentul European a solicitat în mai multe rânduri Comisiei să ia măsuri pentru a consolida funcționarea independentă a secretariatului Comitetului de supraveghere a OLAF, de exemplu în raportul privind procedura de descărcare de gestiune pentru anul 2013
                     4
                   sau în rezoluția privind Raportul anual pe 2014 al Comitetului de supraveghere a OLAF
                     5
                  . 
               
            
            
               Această chestiune a fost abordată, de asemenea, în cadrul schimbului de opinii cu instituțiile, instituit prin articolul 16 din Regulamentul OLAF. În cadrul schimbului de opinii care a avut loc la 28 septembrie 2015, reprezentanții Parlamentului European au subliniat din nou necesitatea consolidării funcționării independente a secretariatului Comitetului de supraveghere.
            
            
               
                  La 18 decembrie 2015, Comisia a adoptat o modificare la Decizia 1999/352
                     6
                   pentru a transfera sarcina executării creditelor bugetare pentru membrii Comitetului de supraveghere, care îi revenea directorului general al OLAF, către Comisie. Ulterior, Comisia a delegat această competență directorului Oficiului de Administrare și Plată a Drepturilor Individuale (PMO). Această decizie a intrat în vigoare la 1 ianuarie 2016. 
               
               
                  Obiectivul deciziei a fost să evite orice impresie potrivit căreia membrii Comitetului de supraveghere ar putea să nu fie în măsură să își exercite mandatul în mod corespunzător. Cu toate acestea, prin această decizie nu a fost posibilă realizarea unei separări juridice depline a secretariatului și a bugetului Comitetului de oficiul OLAF. Pentru a separa gestionarea secretariatului Comitetului de cea a oficiului și pentru a evita orice impresie potrivit căreia OLAF ar putea compromite funcționarea sprijinului acordat membrilor Comitetului, este necesar să se modifice Regulamentul nr. 883/2013 astfel încât acesta să prevadă că secretariatul Comitetului de supraveghere va fi asigurat direct de către Comisie. Această modificare nu va afecta independența și funcționarea operațională a Comitetului de supraveghere și a secretariatului său, care vor continua să beneficieze de aceleași drepturi și vor fi supuse acelorași obligații ca și în trecut. În special, responsabilul cu protecția datelor (DPO) din cadrul OLAF va continua să se ocupe de activitățile de prelucrare a datelor de către secretariat, iar personalul secretariatului va continua să fie supus acelorași reguli de confidențialitate. În conformitate cu articolul 19 din Regulamentul nr. 883/2013, Comisia prezintă Parlamentului European și Consiliului, până la 2 octombrie 2017, un raport de evaluare privind aplicarea regulamentului, care indică, de asemenea, dacă este necesar să se modifice regulamentul menționat. Având în vedere importanța unei bunei funcționări a Comitetului de supraveghere și necesitatea de a evita orice impresie potrivit căreia funcționarea acestuia ar putea fi afectată de cadrul său instituțional, este important să se adapteze regulamentul menționat cu privire la acest aspect (și numai cu privire la acesta), cât mai curând posibil și, în orice caz, înainte de evaluarea generală a regulamentului. 
               
               
                  După intrarea în vigoare a regulamentului revizuit, va fi necesar să se aducă un alt amendament tehnic la Decizia OLAF pentru a alinia în mod oficial această decizie la noul cadru juridic. 
               
            
            
               Coerența cu dispozițiile existente în domeniul de politică
            
            
               
                  Propunerea de regulament modifică Regulamentul nr. 883/2013, care prevede deja independența Comitetului de supraveghere a OLAF. Articolul 15, în special alineatele (2), (3) și (7), garantează independența Comitetului de supraveghere prin faptul că prevăd o procedură de numire specială, interinstituțională, și condiții specifice de exercitare a atribuțiilor membrilor. Decizia C (2015) 9569 a Comisiei a definit în detaliu acest cadru prin transferarea gestionării creditelor bugetare pentru Comitetul de supraveghere de la OLAF către Comisie (PMO). 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               Temeiul juridic
            
            
               Propunerea se întemeiază pe articolul 325 din TFUE privind combaterea fraudei, care constituie, de asemenea, temeiul juridic al Regulamentului nr. 883/2013.
            
            
               Subsidiaritatea și proporționalitatea 
            
            
               Prezenta propunere nu are niciun impact asupra prerogativelor și responsabilităților statelor membre în materie de combatere a fraudei care afectează interesele financiare ale Uniunii. Aceasta se referă numai la normele de gestionare a Comitetului de supraveghere a OLAF, care sunt, în prezent, prevăzute de un regulament al UE. În plus, acțiunea descrisă anterior se limitează la ceea ce este strict necesar pentru a atinge obiectivele propuse, în conformitate cu principiul proporționalității. 
            
         
         
            
               Alegerea instrumentului
            
            
               Regulamentul nr. 883/2013 trebuie să fie modificat prin același tip de instrument, și anume printr-un regulament. 
            
            
               3.IMPLICAȚII BUGETARE
            
            
               Regulamentul propus nu va necesita resurse umane și administrative noi și nu va avea niciun impact financiar. Acesta doar va transfera gestionarea creditelor bugetare cu privire la secretariatul Comitetului de supraveghere a OLAF către Comisie.
            
            
               4.ALTE ELEMENTE
            
            
               Prezentare detaliată a dispozițiilor specifice ale propunerii
            
            
               
                  În temeiul noii propuneri de regulament, secretariatul Comitetului de supraveghere va fi asigurat de către Comisie, și nu de către OLAF [articolul 15 alineatul (8)]. 
               
               
                  Creditele bugetare pentru secretariatul Comitetului de supraveghere vor fi transferate de la linia bugetară a OLAF către Comisie, iar schema de personal a oficiului se anexează la schema de personal a Comisiei (articolul 18). 
               
               
                  În fine, propunerea modifică formularea de la articolul 10 alineatele (4) și (5), astfel încât atribuțiile responsabilului cu protecția datelor (DPO) din cadrul OLAF să continue să includă activitățile de prelucrare a datelor de către secretariat. De asemenea, pentru personalul secretariatului vor continua să se aplice aceleași reguli de confidențialitate ca și în trecut.
               
               
               
            
            
               
            
               2016/0064 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               de modificare a Regulamentului (UE, EURATOM) nr. 883/2013, în ceea ce privește secretariatul Comitetului de supraveghere a Oficiului European de Luptă Antifraudă (OLAF)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 325, 
            
            
               având în vedere Tratatul de instituire a Comunității Europene a Energiei Atomice, în special articolul 106a,
            
            
               având în vedere propunerea Comisiei Europene,
            
         
         
            
               după transmiterea proiectului de act legislativ către parlamentele naționale,
            
            
               având în vedere avizul Curții de Conturi,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Comitetul de supraveghere a Oficiului European de Luptă Antifraudă (denumit în continuare „oficiul”) are sarcina de a monitoriza cu regularitate exercitarea de către oficiu a funcției sale de investigare, pentru a consolida independența oficiului.
            
            
               (2)Cadrul de executare a creditelor bugetare privind membrii Comitetului de supraveghere ar trebui să fie conceput astfel încât să se evite impresia unei posibile ingerințe a oficiului în exercitarea atribuțiilor membrilor. Regulamentul (UE, EURATOM) nr. 883/2013 ar trebui să fie adaptat pentru a permite crearea unui astfel de cadru. Secretariatul Comitetului de supraveghere ar trebui să fie asigurat direct de către Comisie, independent de oficiu. Comisia ar trebui să evite orice ingerință în atribuțiile Comitetului de supraveghere.
            
            
               (3)În cazul în care oficiul numește un responsabil cu protecția datelor în conformitate cu articolul 10 alineatul (4) din Regulamentul nr. 883/2013, acesta ar trebui să fie, în continuare, competent pentru activitățile de prelucrare a datelor de către secretariatul Comitetului de supraveghere. 
            
            
               (4)Obligațiile în materie de confidențialitate care îi revin personalului secretariatului Comitetului de supraveghere ar trebui să se aplice în continuare.
            
            
               (5) Autoritatea Europeană pentru Protecția Datelor a fost consultată în conformitate cu articolul 28 alineatul (2) din Regulamentul (CE) nr. 45/2001  și a emis un aviz la ....
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (UE, EURATOM) nr. 883/2013 se modifică după cum urmează:
            
            
               (1)Articolul 10 se modifică după cum urmează:
            
            
               (a)la alineatul (4) se adaugă următorul paragraf:
            
            
               „Responsabilul cu protecția datelor este competent pentru activitățile de prelucrare a datelor de către oficiu și secretariatul Comitetului de supraveghere.”
            
            
               (b)la alineatul (5), al doilea paragraf se înlocuiește cu următorul text:
            
            
               „În conformitate cu Statutul personalului, personalul oficiului și personalul secretariatului Comitetului de supraveghere se abțin de la a divulga neautorizat informațiile primite în exercitarea funcțiilor lor, cu excepția cazului în care respectivele informații au fost deja făcute publice sau sunt accesibile publicului, și continuă să aibă această obligație după încetarea funcției.”
            
            
               (2)La articolul 15 alineatul (8), ultima teză se înlocuiește cu următorul text:
            
            
               „Secretariatul său este asigurat de către Comisie, independent de oficiu și în strânsă cooperare cu Comitetul de supraveghere. Comisia evită orice ingerință în atribuțiile Comitetului de supraveghere.” 
            
            
               (3)Articolul 18 se înlocuiește cu următorul text:
            
         
         
            
               „Articolul 18
            
            
               Finanțare
            
            
               Cuantumul total al creditelor destinate oficiului se înscrie într-o linie bugetară specifică din secțiunea aferentă Comisiei din bugetul general al Uniunii Europene și se stabilește în detaliu într-o anexă la secțiunea respectivă. Creditele pentru Comitetul de supraveghere și secretariatul acestuia se înscriu în secțiunea aferentă Comisiei din bugetul general al Uniunii Europene.
            
            
               Schema de personal a oficiului se anexează la schema de personal a Comisiei. Schema de personal a Comisiei include secretariatul Comitetului de supraveghere.”
            
            
               Articolul 2
            
            
               Prezentul regulament intră în vigoare în [prima zi a lunii următoare datei publicării în Jurnalul Oficial al Uniunii Europene și se aplică de la 1 ianuarie 2017. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  JO L 136, 31.5.1999, p. 1.
               
               
                  
                     (2)
                  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului, JO L 248, 18.9.2013, p. 1.
               
               
                  
                     (3)
                  
                  
                     http://ec.europa.eu/anti_fraud/documents/reports-sup_comm/2013/scar_2013_supcom_en.pdf
                  
                  ; http://ec.europa.eu/anti_fraud/documents/reports-sup_comm/2015/scar_2014_supcom_en.pdf.
               
               
                  
                     (4)
                  Decizia Parlamentului European din 29 aprilie 2015 privind descărcarea de gestiune pentru execuția bugetului general al Uniunii Europene aferent exercițiului financiar 2013, Secțiunea III – Comisia și agențiile executive [2014/2075(DEC)], http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0118+0+DOC+XML+V0//RO. 
               
               
                  
                     (5)
                  Rezoluția din 10 iunie 2015 referitoare la Raportul anual pe 2014 al Comitetului de supraveghere a OLAF, http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0226+0+DOC+XML+V0//RO.
               
               
                  
                     (6)
                  Decizia Comisiei C (2015) 2418 de modificare a Deciziei 1999/352/CE, CECO, Euratom de instituire a Oficiului European de Luptă Antifraudă (OLAF) (JO C L333/148 din 19 decembrie 2015, p. 148).